બાપ હંમેશાં ઘન સ્વરૂપે હોય છે. મોટે ભાગે મા પ્રવાહી સ્વરૂપે હોય છે. પ્રવાહી બની જેણે જગતને કંઈક આપ્યું છે એ બધાને આપણે મા કહી. ધરતીએ આપણને અન્ન આપ્યું, પાણી આપ્યું એટલા માટે આપણે એને ‘મા’ કહી. ગાયત્રી આપણને પ્રકાશ આપ્યો, આધ્યાત્મિક વિદ્યા આપી, એક જીવનનો રસ્તો બતાવ્યો એટલે આપણે એને મા કહી. ગીતાએ આપણને સ્વધર્મનું સર્જન કરીને આપ્યું તો ગીતાને આપણે મા કહી. ગંગાએ આપણને પવિત્રતા આપી એટલે ગંગાને આપણે મા કહી. મને કહેવાની ઈચ્છા તો એ છે કે કોઈ પણ વ્યક્તિ મા બની શકે.